ועדת העבודה, הרווחה והבריאות, כנסת 15, פרוטוקול מספר 290, 2001-03-26 11:00

נתן סמוך: אנחנו ישבנו בנושא הזה ובסופו של דבר גיבשנו את הכללים שנמצאים בסעיף 9 שבפניכם כפוף לתיקוני נוסח לא משמעותיים של משרד המשפטים ואני אציג את העקרונות.

נתן סמוך: העיקרון הוא שחברת הביטוח רשאית לדרוש מן האדם להתייצב בבדיקה רפואית, האדם עצמו בתוך 21 יום - לפי הערות רופאים לזכויות אדם שביקשו להאריך את התקופה – זכאי להביא חוות דעת נגדית.

נתן סמוך: היה וחוות הדעת האלה חלוקות, יש אפשרות לגשת להסתדרות הרפואית, הר"י, כדי שכל איגוד מקצועי שנכלל בה ימנה את הרופא הבורר, ואם היא לא עשתה זאת, המנהל הכללי של משרד הבריאות או מי שהוא הסמיכו לכך יעשה זאת.

נתן סמוך: בסוף הדרך כשחולה מאושפז והשאלה נוגעת לייצובו הרפואי, עמדתו של סגן מנהל המחלקה או מנהל המחלקה בבית-החולים שם הוא מאושפז, היא שתקבע.

נתן סמוך: בעקבות הערות שנשמעו על-ידי רופא לזכויות אדם – ואני מבין שהם ביטאו בעניין הזה גם את עמדת האגודה לזכויות האזרח – אנחנו הכנסנו לא רק תיקון לעניין הימים אלא תיקון גם לעניין זה שחברת הביטוח חייבת להודיע לאדם על זכותו להגיש חוות דעת נגדית.

נתן סמוך: בעקבות השיחות אנחנו גם סיכמנו שחברת הביטוח תהיה חייבת להודיע לאדם על פרטיהם של ארגונים וגופים שיכולים לסייע לו במימוש הזכאות הזאת.

דנה אלכסנדר: יש איזו אי-בהירות שאני לא חושבת שהיא מהותית ואני לא חושבת שהיא בניגוד לעמדת הבריאות לגבי הסעיף שעוסק במתן חוות דעת.

דוד טל: אני מאשר את סעיף 9 וביחד עם זה את כל הסעיפים ואת כל צו עובדי זרים (איסור העסקה שלא כדין והבטחת תנאים הוגנים) (סל שירותי בריאות לעובד), התשס"א2001-.